Mors-Thy ærgrer sig over, at klubben ikke formåede at gøre arbejdet færdigt mod Bjerringbro-Silkeborg.

Den fyldte hal kogte. Mors-Thy bragede af sted og førte med seks mål ved pausen. Og så endte det alligevel i den helt store fuser for hjemmeholdet. Den upåagtede håndboldklub gik ned i anden halvleg af kampen mod Bjerringbro-Silkeborg (BSV) og tabte 26-27. Jo, ærgrelsen er stor hos Mors-Thy, efter at klubben missede den første af tre chancer for sensationelt at kvalificere sig til semifinalerne i DM-slutspillet. - Det er en stor skuffelse, siger hjemmeholdets målmand Søren Pedersen til TV3 Sport1. - Vi fører med seks mål ved pausen, og det henter de rimelig hurtigt. Vi laver syv mål i anden halvleg, og jeg har ikke redninger nok. Det er en kombination af mange ting, og vi er meget frustrerede, siger Søren Pedersen. BSV lignede et hold, der var klar til at forlade slutspillet, da klubben gik til pause bagud 13-19. Men med en kraftanstrengelse lykkedes det for holdet at sikre den sejr, der var nødvendig, for at klubben fortsat kan håbe på at gøre Skjern Håndbold, Aalborg Håndbold og KIF Kolding København selskab i DM-semifinalerne. - Det er en enorm lettelse og glæde. Vi kæmper for den chance, der er, siger BSV's Chris Jørgensen. - Det var en forfærdelig første halvleg set med vores øjne. Det ville vi gerne gøre bedre, og det fik vi heldigvis gjort, siger han. Mors-Thy ligger med seks point i slutspilspulje 2 fortsat godt til i forhold til at nå semifinalerne, som Skjern med otte point allerede har kvalificeret sig til. BSV har tre point, mens Århus Håndbold er sidst med to point. /ritzau/